  Виталий Пронин Дэбес ёросысь Котёгурт фермаын егитъёс ужало.Та арня шорын Удмурт Республикалэн Тӧроез А. Соловьев Дэбес ёросысь Котёгуртэ вуылӥз. «Труженик» СПК-ысь скал гид кылем арын ноябрь толэзе усьтэмын вал. 200 йыр пудоез 4 мурт кыске. Выль гид усьтэмен валче хозяйство скалъёслэсь лыдзэс 50 йырлы будэтӥз. Шаермылэн бюджетысьтыз эштослы субсидиос чотын 10 миллион манет тыр висъямын.- Выль гид усьтӥське ке, гурт азинске, адямиослы ужан интыос кылдо, - пусйиз Александр Соловьев. - Шумпотоно, коллективады егит специалистъёс - ветеринар но зоотехник - ужало шуыса. Мукет хозяйствоосысь таӵезэ шер пумиталод. Хозяйстводы йыг-йыг пыд вылаз возиське бере, азьланяз выль гидъёс усьтӥськозы на. Туэ ар куспын шаерамы 44 ферма пуктэмын луоз. Кысконо скалъёслэсь лыдзэс будэтыны малпасьёс понна шаермылэн бюджетысьтыз 300 миллион манет висъямын. Котькуд скал понна ватсаса 50 сюрс манет сётӥське. Соин ик гид пуктыны кошкем коньдон пӧлысь ӝыныез берыктӥське.Александр Соловьев эскериз на Котёгуртысь Косолюке нуись сюреслэсь ӟечлыксэ. Со выльдэмын-тупатъямын «Гурт сюресъёс» программа чотын. 3 иськем 640 метр   50,5 миллион манет тыр усиз. Выль гид усьтӥське ке, гурт азинске, адямиослы ужан интыос кылдо.Собере пумиськон ортчиз Котёгуртысь школаын. Татын дышетско на 1957-тӥ арын пуктэм пу юртын. Выль школа пуктон сярысь вераськонъёс кемалась ветло ни. Вазенгес со пыртэмын вал элькунмес азинтонъя 2009-тӥ-2014-тӥ аръёслы чаклам программае. Табере школа пуктонэз выжтӥзы 2025-тӥ арозь быдэстоно ужпумъёс пӧлы. Та дыре школаын визь люкало Котёгуртысь но Косолюкысь 42 пиналъёс. Нылпиослэн лыдзы ичи кылемен, та гуртэ школа-сад пуктыны чакламын. Дышетскон кабинетъёс сяна, одӥг липет улын луыны кулэ спортзал, пищеблок. Кызьы вераз Александр Соловьев, соос вӧзы ик интыяны умой луысал на ФАП-ез. Котёгуртъёс ужало умой, эштоссэс азинто. Соин ик соослэн пиналъёссы шуныт, югыт интыын дышетскыны кулэ.Котёгуртын улӥсьёсты сюлмаськытэ на асфальт сюрес вылозь потон. 9 иськем туэ тулыс номырлы ярантэм луиз. Та ужез ас вылаз басьтыны ӵектэмын транспортъя но сюрес хозяйствоя министрлы Виктор Вахромеевлы.Сергей Захаров Туспуктӥз А. Горбунов  Теги: гуртулон  